《送黄帐干之江西任》
宋代·陈宓

黄君真可人，乡校久推许。
文词波涛翻，劲气金石沮。
危言奉大对，考官不敢取。
五十尉南邦，声名塞漳浦。
闾里喜过从，未听沧洲雨。
于何舍我去，游宦大江浒。
吾闻江西民，自昔号贫窭。
迩来公私匮，孰能明取与。
君今佐使长，贤明可进语。
地要连边淮，洞深要摩抚。
郑公有成规，士饱始御侮。
同僚得乡彦，灯窗饫勤苦。
崇台共经纶，数郡足机杼。
竱心爱民力，西顾宽当宁。
行行谨勿迟，赤子方仰乳。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。